આપ (અ.સ.) ખુદાની આખરી હુજ્જત છે. ખુદાવંદે આલમ તેમના થકી પોતાના પસંદીદા દીન, દીને ગદીરે મુર્તઝવીને આ દુનિયાનો એકમાત્ર મઝહબ કરાર દેશે અને એક દિવસ દરેક શખ્સ ફકત તેનો જ કલેમો પઢશે અને ફકત તેની જ બારગાહમાં સજદામાં જુકેલા હશે. જ્યારે તેઓ (અ.સ.) ઝુહુર ફરમાવશે ત્યારે આ ઝમીન ખુદાવંદે આલમની તસ્બીહ અને તેહલીલથી આબાદ થશે. ખુદાના બંદાઓ ઉપર ખુદાના હકીકી એહકામની હુકુમત થશે. દુનિયાનો રંગ બદલાઈ જશે. ઈમામ (અ.સ.) ગયબતમાં છે અને ઝુહુર માટે ખુદાવંદે આલમના હુકમનો ઈન્તેઝાર કરી રહ્યા છે. ઝુહુરમાં મોડું એટલા માટે થઈ રહ્યું છે કે આપણે લોકો હકીકતમાં ઝુહુર માટે સંપૂર્ણ રીતે તૈયાર અને સુસજ્જ નથી. આજે આપણે આપણી ઝીંદગીના અમૂક મસઅલાઓમાં આપણા મરાજેઅ દ્વારા બયાન કરવામાં આવેલા એહકામ (કે જેને તેઓએ એહલેબૈત (અ.મુ.સ.)ની રીવાયતોના આધારે તારવેલા હોય છે, તે કંઈ તેમનું અંગત મંતવ્ય કે પસંદગી નથી હોતી) માં પણ આપણે સંપૂર્ણ અનુસરણ નથી કરતા. તો પછી શું આપણે આપણી ઝીંદગીના બધા જ મસઅલાઓમાં સંપૂર્ણ રીતે આપણા ઈમામનું અનુસરણ કરીશું?